Lietuvos Respublikos Vyriausybė

nutarimas

DĖL LIETUVOS RESPUBLIKOS ŽEMĖS MOKESČIO ĮSTATYMO NR. I-2675 8 STRAIPSNIO PAKEITIMO ĮSTATYMO PROJEKTO NR. XIIIP-2840

2019 m. sausio 30 d. Nr. 97

Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2018 m. lapkričio 28 d. sprendimo Nr. SV-S-1004 „Dėl įstatymų projektų išvadų“ 6 punktą, Lietuvos Respublikos Vyriausybė nutaria:

1. Iš esmės pritarti Lietuvos Respublikos žemės mokesčio įstatymo Nr. I-2675 8 straipsnio pakeitimo įstatymo projektui Nr. XIIIP-2840 (toliau – Įstatymo projektas), tačiau pasiūlyti Lietuvos Respublikos Seimui tikslinti Įstatymo projektą pagal šias pastabas:

1.1. Pagal Lietuvos Respublikos žemės mokesčio įstatymo 7 straipsnį žemės mokesčio mokestinis laikotarpis sutampa su kalendoriniais metais, todėl siekiant teisinio aiškumo pasiūlyti Įstatymo projektu siūlomo teisinio reguliavimo įsigaliojimą susieti su mokestinio laikotarpio pradžia.

1.2. Siekiant teisinio aiškumo pasiūlyti Įstatymo projektą papildyti nurodant, už kokį konkretų mokestinį laikotarpį ir vėlesnius mokestinius laikotarpius bus taikomos Įstatymo projekto nuostatos apskaičiuojant žemės mokestį.

2. Pasiūlyti Lietuvos Respublikos Seimui Įstatymo projektą priimti kartu su Lietuvos Respublikos specialiųjų žemės naudojimo sąlygų įstatymo projektu Nr. XIIIP-2031 arba ne anksčiau, nei bus priimtas pastarasis įstatymas.

Ministras Pirmininkas	Saulius Skvernelis

Finansų ministras	Vilius Šapoka